# Ra Gerusalemme deliverâ/Canto XV.

Canto XV. ../Canto XIV. ../Canto XVI. IncludiIntestazione 2 maggio 2014 75% Da definire
Ra Gerusalemme deliverâ Autori vari 1755 CC BY-SA 3.0 GFDL Indice:Ra Gerusalemme deliverâ.pdf //it.wikisource.org/w/index.php?title=Ra_Gerusalemme_deliver%C3%A2/Canto_XV.&oldid=- 20160303153539 //it.wikisource.org/w/index.php?title=Ra_Gerusalemme_deliver%C3%A2/Canto_XV.&oldid=- 20160303153539
CANTO XV.
Tradûto in Lengua Zeneize
DA RO SIG. D. AMBRŒUXO CONTI
past. arcad.
ARGUMENTO.
Avûo da ro bon Vêgio i doî Guerê Ro reçipe se van presto a imbarcâ: Fan veira, e trœuvan zà da capp'a pê L'armâ dro Rè d'Egitto preparâ. Han poi così bon vento, e bon Nôcê Che çento miggie l'ora ghe fa fâ, Tanto che piggian l'Isora ch'ho dîto, Desfan l'incanto, e ro pacciugo è frîto.
1
Dro giorno, eccate chì pronto ro vêgio Con ro papè, ro scuddo, e ra barchetta, E o ghe dixe: Via sciù pr'o vostro mêgio Piggiæ cose ve daggo, e dæve fretta, Primma che luxe in çê dro Sô ro spêgio. Questo è cos'ho promisso, e questo è quanto Porrà dra Maga superâ l'incanto.
2 Eran lô zà levæ: re sò armadure Zà indosso aveivan læsti appareggæ: Sicchè presto per çærte stradde scure Se son derrê a ro vêgio incamminæ, Tégnendo queste boñe creature Ro sentê, pe ro quâ zà eran passæ; Ma a ro sciumme arrivaoù, ghe dixe: Osciù Fræ cari, andæ con Dio: No vêgno ciù.
3 Zà ro sciumme i reçeive, e adaxo adaxo L'onda ri porta comme fœuggia a galla: Ni gh'è bezœugno de timon, ni agiaxo, Che de mœuvese l'onda a no s'incalla; Dappœuscia (guardæ un po che bello caxo) O ri arrubbatta là comm'uña balla, Donde trœuvan ra cara barchaiœura Con ro sò schiffo per menâri fœura.
4 In fronte a l'eiva un zuffo fæto a cresta, E a fava un zœugo d'œuggi ro ciù fin: Ra cêra rossa e fresca, comme in questa Ghe foissan incascæ ri meî prein: No zà vestîa da donna de requesta, Ma guappa, co uña rôba un pô rubin, Un pô giana, un pô gianca, un pô turchiña, Un poco verde, un poco moreliña.
5 Comme se vè ro collo dro Pavon Ogni pittin cangiâse de corô, Che diversi coroî in concruxon Ghe forma ro reverbero dro Sô; Così fava ra mæsma confuxon Sciù sta rôba dra luxe ro sprendô: Quella tôra a pareiva de coroî Ch'œuveran depenzendo ri Pittoî.
6 Intræ, a ghe dixe, sciù sta barca, amixi: Siben ch'a pâ uña scorça de bazaña, A no temme ro mâ con ri barbixi: Che scombattan Lebeccio, e Tramontaña, Se n'anderemmo salvi a i gren paixi, E no farei con mi viaggio de Saña: Mæ patron ve fa ancœu sta bella grazia, Via sciù, imbarchæve o cari, e dî Deo grazi[a.]
7 Con l'aggiutto de Dio se bollan drento, E co un remmo a s'allarga da ra riva, A tira sciù ra veira, e in un momento A ro manezzo dro timon s'asbriva; E lì a pœu navegâ sença spavento, Che gh'è bon fondo, e tanto basso arriva Ro sciumme quanto in mâ, benchè se tratta, D'uña barca legê comm'uña natta.
8 Ni poeì capî s'a svœura, o s'a verezza, Sì presto in mâ ra fan corrì ri venti. Con ri mostassi gianchi a prôa gianchezza, E de poppa a se lascia doî torrenti. Arrivan finarmente onde gorghezza Ciù ro sciumme, e ro mâ: lì a strenze i denti, A scavarca i maroxi, a orza, appoggia, E ro sciumme de sotta a se stroffoggia.
9 Appeña in Mâ sta gran Barchetta a sguaçça, Ro çê, ch'o l'era tutto nuvorîo, Neigro comme carbon, presto o se spaçça: Ro mâ stæto fin aoura desfrenîo Deventa un Mâ de læte; insemme passa Ogni vento, e o se serra in tro sò nîo. Fà solo un ventixœu chi l'accompagna, E i porta, comme a dî, giusto in côcagna.
10 A strapassò Ascaroña, e da manciña Ra barchetta tirò verso Ponente, E presto a Gaza a se trovò vexiña, Porto de Gaza dîto añtigamente, Ma poi cresciûa per dri âtre ra roviña, A deventò çittæ grande, e potente. E tanta turba a l'eiva sciù ra spiaggia Che no s'è visto moæ tanta marmaggia.
11 Sti doî guardando in terra là vedeivan Per tutto gremelîo de Padiggioin, Andâ avanti e inderrê là deçerneivan Da ra çittæ a ro mâ Corræ, e Pedoin: E pe ro gran sentê âtro no veivan Che Camelli, Elefanti, e carrettoin; E in tro Porto allestîa, tutta sparmâ Descrovivan gran parte dell'armâ.
12 E vedeivan Galere, e Bregantiñe Fâ con vœuga arrancá tra lô regatta, E int're quelle remæ streite e cagniñe Fâ ri banchi scroscî con ra curatta: Dixe ra Donna allora: Siben piñe Veì ste ciazze, no gh'è tutta ra scciatta Dro Turco: Lê n'aspêta ancon ciù assæ, E questi no son manco ra meitæ.
13 Solo d'Egitto lì pe ro contorno Questa o l'unì: de fœura o n'ha da vende, Perchè da ro Levante a mezo giorno Ro sò imperio vastissimo se stende; Ma spero che averemmo noî retorno Fæto, primma ch'o slôge da re tende. Così avanti che parte ro nemigo Virà Rinaldo, e voî ro campo amigo.
14 Mentre a dixe così, comme dri oxelli Ro Ræ sciù ri âtri oxelli francamente, O svœura, e de derrê ciantando quelli, Tant'âto o va ch'o no se vè, ni sente; Così sta barca in mezzo a ri vascelli, A se ne passa franca allegramente Tra Nave, e Nave, e a fa conto che scœuggi Sæn quella gente, o pù che n'aggian d'œuggi.
15 Desorva a Raffia in doe paræ s'arriva, Ch'a l'è çittæ dra Siria ciù accostâ In dreitura d'Egitto; pœu a ra riva Dra Rinocera terra incortivà: Poco træto lontan poi se scroviva Un monte d'uña altezza smesurâ, Donde fu assascinaoù da Tolomeo, E misso lì a marçî ro gran Pompeo.
16 Damiata poi se scrœuve, e chì ra veña Dell'ægua che ro Nilo trà in mariña Pe re sette gren bocche, e un'ottanteña D'atre chi è là, ma ognuña ciù picciña. Monta Alessandria, che Alessandro appeña O ra vì con Democrito vexiña, Çittæ de gran negozio; poi ven l'Isora Ciammâ ro Fâro, e ancœu restâ pennisora.
17 A lascia Rodi, e Creta a Tramontaña, E l'Affrica a va sempre costezzando Rente ro Mâ abbondante, bella, e ciaña, Ma drento piña d'Orsi, e andâghe quando? A taggia ra Marmarica, e a s'intaña Donde çinque çittæ Çirene ha in bando: Chì Tolomitta, e poi sciortî se vedde Lete, che tante fôre o ne fa credde.
18 Piggiaoù ro bordo in âto a scrœuve quelli Gren scœuggi dîti scirte, e presto a passa Ra Giudecca ciù fito che ri oxelli, E ra Foxe dra Magra assì a strapassa, Poi Trippoli, poi Malta, doî Giojelli A scrœuve l'uña in sciù, l'átra ciù bassa: E ri âtri scœuggi zà lasciæ de poppa, Aguanta Arzerba, e se ra mette in groppa.
19 Pœuscia Tunesi a vè co un stagno avanti Intr'un gorfo serraoù tutto da un monte, Tunesi ricco d'oro, e d'abitanti; Ni craoù che uguale l'Affrica ne conte. A scrœuve poi, e a vedde da doî canti Scicilia, e Lilibeo de faccia fronte. Chì dixe a i doî ra Donna virtuosa, L'è donde foì Cartagine famosa.
20 Vatt'à piggia Cartagine: Ri s[e]gni Vedeì che amaraspærme g'hen restæ. Mœuran çittæ, derrûan Proviñçie, e Regni, Tutto consumma a longo andâ l'etæ: L'ommo solo va apprœuvo a fá dessegni, E o no vorræ che se morisse moæ. Vêgnan de chì a Biserta, e ciù lontan Lascian poi ra Sardegna a l'âtra man.
21 Ra ciazza dri Numidi poi trovon, Donde viveivan pegore, e pastoî, E Buggia, e Algê in un attimo lascion, Ch'en nîi da ladri: Oran pœuscia deppoî Descrovin: Tingitaña constezon, Donde fan ri Lioin tanti foroî, (Ancœu Regno de Fessa e de Marocco,) Poi passon ra Granata pû de brocco.
22 Ecco a ro streito son de Gibelterra, Che gh'è chi dixe ch'Ercole l'arvisse: Che primma o l'era un gran monton de terra Se dixe: E che quarcosa ro spartisse: Che ro segò l'Ocean con uña serra, E pe ri monti chì o se ne vegnisse D'Abila, e Calpe, ma son tutte frottore, E de poeti bellissime mignottore.
23 Eran zà quattro giorni ch'a viaggiava Sta Barca doppo missase in cammin, Ni porto in nisciun lœugo moæ a piggiava, Perchè a vorreiva veddene ra fin: Aoura in tro streito a penetra da brava Per cacciâse in tro pelago vexin. Pelago, che ciammemmo Mare magno, E in confronto de lê, questo è un cavagno.
24 Sciortîi da quelli grossi cavalloin, Ra gran çittæ de Caddexi sparisce, Spariscian re montagne, e ri valloin, E ninte ch'ægua, e çe poi comparisce. Ubaldo, per sciorâse ri polmoin Dixe a ra Donna: e quando se finisce? Ciù doî palmi de terra no viremmo? Nisciun gh'è moæ vegnûo chi donde semmo?
25 Gh'è stæto Alcide, lê te ghe responde, De mostri Affrica, e Spagna a nettezá, E o l'ha giraoù tutte re vostre sponde, Ma a l'Ocean o dette uña voltâ E o ghe ciantò i confin, che l'è ancœu donde Ro non plus ultra o vè ro marinâ: Ma Ulisse o s'impegnò da bravo, e franco Sto segno a superâ de ponto in gianco.
26 Lê passò re colonne, e coraggioso O l'abbordò quest'ægue a veire, e a remme Ma benchè o foisse Marinâ famoso, Sto gran Mà ro sciorbì lì tut'assemme: Così quell'ommo tanto aççimentoso O restò lì con re sœu sante flemme. Se poi borrasca ghe buttò quarcun, No ciù uscîne, o negâghe foì tutt'un.
27 Si che de questo çe no saveì ninte Voî no saveì che gh'en Isore, e Regni. Ni son za carte de presepio finte Ma vere, ma abitæ: lœughi ben degni: Re vostre terre se pœun dâ per vinte Che là ro Sô feconda fin ri legni: Replica Ubaldo: e drento chi ghe vedde? Dì che lezze se ten, cose se credde?
28 A torna a dîghe lê: Diverse bande Han diversi vestî, parlæ, costummi: Atri adoran re bestie, átri ra grande Nostra moære: Dro Sô, dre stelle i lummi Atri inchiñan: tent'âtri comme giande Se mangian ri figgiœu fæti in pestummi. In somma quanti g'hen de çà da Carpe Son da fâ dro sò cœurio tante scarpe.
29 Dunque, ghe dixe Ubaldo, o l'ha vosciûo Vegnî in terra d'in çe ro Redentô Per sarvâne, e o vorrà lasciâ a ro scûo Tanta parte dro Mondo ro Creató? Eh no, ghe dixe quella, anzi è segûo Che ghe sarà levaoù poi quest'errô: Portæ sì ghe saran ra fede, e ri arte, E ro traffego aværto in queste parte.
30 Ni scrîto, ni colonne, o lontanansa No stimmeran poi ciù ri marinæ; Anzi lô faran fede, e asseguransa Fra voî de tanti Regni, e tanti moæ. Sì: ra NAVE VITTORIA questa lança A rompirà passando in ste contræ, E comme da ro Sô per riondo, e riondo A saverà girâ tutto ro Mondo.
31 Un de testa, e de cœu vero ZENEIZE Se metterà ro primmo a sto çimento, Ni sûô, ni perigo, ni conteize D'arie diverse, o sferradoî de vento A st'ommo fæto apposta per st'impreise Ghe metteran ro minimo spavento. Lê sciortirà da tutto, e per sò groria Zena averà de ciù sta gran memoria.
32 Ah Corombo, Corombo! ti ti ê quello, A chi deve toccá sta bella sciorte: Ti svœureræ per chì comm'un’ôxello: Te laoderà ra famma in vitta, e in morte; A ti te toccherà sto bell'anello, D'Ercole, e Bacco ti arviræ re porte. Dirà ro tempo sempre andando apprœuvo: Corombo ha azonto a un mõdo un mondo nœuvo.
33 Dîto così, a Ponente læsta e pronta A svœura, e a mêzo giorno a và tegnendo; Int'ri œuggi a l'ha ro Sô quando o tramonta, O ghe batte int're scheñe poi nascendo; E quando a ra mattiña l'Arba sponta, Per fâ stradda a ro dì, chi ven correndo, Scrœuvan da lonxi un monte de gran cresta, Ch'o l'aveìva int're nuvore ra testa.
34 E veìvan poi faççendose ciù avanti Quando ro Sô ghe l'ha tutta spassâ, Ch'a l'era un fûso, e a dîra ciù galante, A pareìva lì drîta uña zoncâ, E spesso spesso a se veìva fumante Giusto comme Vulcan se vedde fâ, Mentre o fumma de giorno, e poi de nœutte Uña fornaxa o pâ che sciamme a bœutte.
35 Andando, Isore nœuve poi se trœuva, E dre colliñe ancon ciù belle assæ, Che l'Isore Canarie l'etæ nœuva, E Fortunæ l'antiga re ha ciammæ; Perchè dixeìvan, che se ghe retrœuva Tâ paeìse, e tæ terre fecondæ, Che ni aræ, ni pòæ, ni dæto man, Prodûan da lô scioî, frûte, vigna, e gran.
36 Che sempre ogn'anno gh'è l'annâ d'Orive, Che amê ghe scora, e zuccaro per tutto, Che g'hen pe re montagne, e pe re rive Ægue, e rien, che ve refrescan tutto, Che senza câdo sempre se ghe vive, Che o l'è bandîo de lì l'uværno brutto; In fin che i campi Elixi g'han ciantaoù, Per chi vive feliçe, e mœu biaoù.
37 Ra Donna arrivâ chì, dixe, Voi seì Compagni cari tosto a bon cammin: L'Isore dra Fortuña aoura vedeì, Che ne saveì per famma un tantinin. Son ciù belle, che voî no ve credeì, Ma chi ne parla o gh'altera un pittin. Così dixendo a l'arrivò ciù in çimma A quella, che dre dexe a l'era primma.
38 Carlo chi sente tutto, e tutto afferra Ghe dixe: se ve pâ, cara Signora, Perme[t]teime un stiççin che sbarche in terra A veì sti lœughi no scoværti ancora. Vorræ veì se ra gente sa de guerra, Cose a fa, comm'a vive, e chi a l'onora; Tanto che in sto Paeìse essendo stæto, Posse, tornando, dì comm'o l'è fæto.
39 Signor sì, lê responde, aveì raxon; Ma in questo mi no posso contentâve, Che dro çe gh'è decretto in concruxon, Chi m'œubriga sta grazia ancœu a negâve, S'ha ancon da fâ un viaggio bell'e bon Per êsse donde Dê ha vosciûo mandâve, Ni o vœu, che uscîi da questo mâ profondo, Saccie ancon cose gh'è ro vostro mondo.
40 Solo grazia dro çe, no l'uso, e l'arte De navegâ fin chì v'ha remorcaoù Per scadenà quello secondo Marte, E cavâro de donde o l'è serraoù. No stemmo ciù a çercâ libbri, ni carte, Cozzâ con Dio, sacciæ che l'è peccaoù
Chi a serrò ra sò bocca; e bassa fâse Vin sta primma Isoretta, e l'âtra alzâse.
41 Van comme in proçescion pe ro levante Ste dexe Sœu tutte int're l'ægua a sguasso, Ugualmente uña a l'âtra son distante, Comme foissan ciantæ con ro compasso: Sette de queste han tutto de galante, Case, giardin, cianure, terren grasso: In re âtre trè no g'hen che dre campagne Piñe de bestie, boschi, e gren montagne.
42 In mezo d'este trè se trœuva un porto Ciù seguro che n'è quello dra Spezza, Fra doe ponte che dan un poco in storto, Ro mâ incioando uña montagna sgrezza. Re borrasche no pœuran fâghe torto Che gh[']è a ra bocca un scœuggio chi galezza, Con doî monti de çà, e de là ciantæ, Che servan de segnâ a ri marinæ.
43 Questo Mâ se pœu dî Portopigœuggio, Che attorno uña boscaggia ro circonda, E in mêzo gh'è uña grotta drent'a un scœuggio, Donde l'ægua freschissima gh'abbonda. Chì no serve a ra Barca aveise l'œuggio, Ni s'ormezza, ni l'ancora s'affonda. Arrivâ chì ra brava Pilotiña A leva veìra, e a terra a s'avvexiña.
44 Guardæ, dappœu ghe dixe,lasciù in çimma Quello Palazio, chi va sparegando: Là se trœuva Rinaldo, chi no stimma Ni pensa a ninte, che de stâ sciallando; Aveì d'andâ là sorve, ma no primma Che ro Sô de deman vêgne spontando: Allora andæghe, perchè de mattin Porreì fâ solamente ro bottin.
45 Con sto pittin de giorno chi ghe resta Ben poeì piggiâ re fâde dra montagna. Per dâ prinçipio i doî Guerrê a ra festa Piggian liçenzia, da ra sò compagna, E se ne van per tutta ra foresta Senza incontrâ ni intoppo, ni magagna, E foìn a i pê dro monte sì a bon'ora, Che dæto zù ro Sô non era ancora.
46 Da andâghe co i sgarampi è poi ra stradda, Per arrivâ dond'è ro gran palasso, Che tutta ra montagna deruadda Piña è de çà, e de là de neìve, e giaçço; Ma in çimma poi de questa gran sciampladda Giardinetti de scioî, delizie a sguasso: Chì sempre Primavera; che pœu tanto Sorve natura l'arte dell'incanto.
47 Se trœuvan Carlo, e Ubaldo pœuscia a pê Dro monte, e stan lì quacci intr'un pertuso; Ma quando poi ro Sô scâda derrê E da i barcoin dro çê trà fœu ro muso, S'affacendan ri bravi doî guerrê, Per asbrivâse sciù, comm'han croncruso. Siben prinçipian mâ, che giusto in mêzo Sâta un biscion, che no ghe n'è ro pêzo.
48 Doe creste o l'erze in sciù giâne, e scaggiose E ro collo, e ra bocca, o storçe, e o l'inscia, Int'ri œuggi o gh'ha ro fœugo, e de fecciose Materie attœuscieghæ pança besinscia: O s'ascurza, o s'aslonga, e de spinose Scarreghe de venin o se desinscia: Pensæ se o sta per dâghe ro via a vinti! Ma no per questo lô se dan per vinti.
49 Zà Carlo mette man, e a ro Serpente O s'asbriva; ma Ubaldo: Ch'êto matto? O ghe dixe: ti pensi in tra to mente De vençe sto animá? Che desbaratto! Lê mœuve ra bacchetta, e appeña o sente Ro gran scigôro, táffete in quell'atto Comme ro scento ro biscion sparisce, Franca è ra stradda, e ciù o no comparisce.
50 Ciù in sciù se gh'appresenta un gran Lion, Che con ri bassi l'Organo o sunava: Ra sassara o l'erzeiva, e, per Baccon, Uña pæsta de sguanza o l'allargava: Battendo con ra côa ro con-perdon Pêzo assæ ch'uña frusta a scigorava. Ma appeña o vedde ra bacchetta, addio O resta comm'un foulo lì aggreppîo.
51 Seguitan ra sò stradda, ma davanti Eccate chì de mostri un'âtra armá Da mette poira fin a ri Giganti; Tutta d'uña figura smesurâ. L'Affrica e Tartaria no ghe n'han tanti Quanti lô se ne veddan lì ammuggiâ: Che monti, che deserti, che boscammi? Tutti eran chì dell'Arca ri bestiammi.
52 Ma con tutti sti mostri, e neive, e giaççi Da mette a chi se sæ ra scagaboggia, Ne se ferman sti doî, ma da smargiaççi Con ra bacchetta in man sempre chi appoggia, Fan scappâ tutti quelli animalaççi, Comme avessan derrê ficcâ un'agoggia; E fæti i passi ciù perigoroxi, In sciù ro monte arrivan vittorioxi.
53 Fæto poi ro cammin, chi è ciù cattivo, E d'esta gran montâ l'osso sgranaoù, Se ghe feççe ro cœu tanto ciù vivo Che ghe trovon un çê tutto spaççaoù, Un lœugo fresco comm'un semprevivo Da câdo, ni da freido attœuscegaoù, E per quanto ro Sô gira e regira, Un'aria temperâ sempre ghe spira.
54 Ni ro freído, ghe pœu, ni ra câdura, Ni uña nuvora moæ se vedde in aria: Sempre ciæro è ro çê, mai ra freidura De l'Uværno ghe ven; scioî, frûta varia Senz'êse coltivâ prodûe natura, Cose, che a veire l'ommo se gh'innaria. Gh'è poi ciantaoù lì in mêzo d'un gran lago, Un ricco Palazzion maestoso, e vago.
55 Ri doî pe sta montâ così stramaña Aveìvan fin ra minza digerîo, E mentre se demoran pe ra ciaña De quello campo d'erbe, e scioî vestîo, Eccate lì vexiña uña fontaña, Ch'a fa vegnî de beìve ro gorîo. Questa sciorte da scœuggi, e scorrattando, L'erba ch'a l'ha d'intorno a va arrôsando.
56 Ma poi de çà, e de là st'ægua s'unisce E a forma un gran caná bello, e profondo, Sorve dro quæ l'ombrîa sempre apparisce, Faççendo un mormorâ mêgio dro mondo: O l'è sì cæro, e tanto o trasparisce, Che netto, e sccietto se ghe vè ro fondo, E all'orlo dro canâ tant'erba sponta Da servî per coscin, e per straponta.
57 Cancaro, dixan chì ri doî compagni, Questa è l'ægua dro riso troppo caro! A ra larga a ra larga ri carcagni, Sto refresco bezœugna ancœu schivâro: Regordemose, amigo, d'êse stagni, Che sto sciroppo saræ troppo amaro. Così van donde poi ciù s'aslargava Questo canâ che in lago o se cangiava.
58 Sciù ra sponda a sto lago per mangiâ Trœuvan lì tôra missa: e che boccoin! E veddan lì int're l'ægua demorâ Doî tocchi de Garsoñe co i rognoin, Un pô fâ madareñe, un pô nuâ Tutte a regatta, e un pô comme i magroin Bollâse sotta, e retornâ poi sciùe Con ra testa per l'aria, e spalle nûe.
59 Ste doe figatellette resveggion Sibben duri de cœu ri doî Guerrê, Che a quella cara vista se fermon, E lô ciù de treppâ favan mestê. Uña intanto a te piggia un’asbrivon, A s'ærze, e o bello, e o mêgio a mostra in çê, Sorv'ægua ra meitæ dra sò figura; E sott'ægua ro resto dra creatura.
60 Giusto comme sciortì doppo nasciûa Da ra scciumma dro mâ dixan ri Autoî, Quella sì bella, ma beccacornûa, Che a i matti, e a i savj a fa adesciâ ri umoî; Così spontò sta figgia mêza nûa, Con treççe, che paræn dro Sô sprendoî: A se vôze, e sti doî visti int'ra maccia, A l'incroxa re braççe, e zu a s'asquaccia.
61 E ri cavelli fæti a canestrello Ch'a l'eiva in fronte presto a se desfeççe, E andon comme a formâghe adosso un vello, Tanto che se vedesse, e no vedesse: Pensæ un pô s'a ghe dette ro martello! E se breccia a sti doî questo ghe feççe! Così dall'ægua, e da i cavelli ascosa A se fa veì ra bella vergognosa.
62 Tutt'assemme à rieìva, e a s'arrosciva, Ma spiccava ro rosso in quello rîe, E int'ro rosso ro rîe o descroviva Re grazie ciù treitore e savorîe. Un'ôxe a fe' sentî poi così viva Da fâ vegnî in amô fiña re prîe: Oh bonna gente! a dixe, oh bella grazia! D'êse straquoæ donde no gh'è desgrazia.
63 Seggæ ri ben vegnûi: chì trovereì Ro mœuo de vive senza patimenti: Chì tutte re allegrezze gh'avereì, Chì tutti stan de casa ri contenti, E de gôve zœu moæ no finireì: Chì dra guerra lonten son ri spaventi: Chì Marte no ghe pœu, chì ro sò nîo E Venere, e Cupido han stabilîo.
64 Chì con âtre battagge se costioña, Con âtr'arme bezœugna êse robusti. Ve meneremmo noî da ra Patroña, Che a no sa dâ a nesciun zœu moæ desgusti: Vedereì che accoggenza, e che persoña, Che spassj a ve darà, che belli gusti. Andemmo pù, ma primma chì lavæve, Assettæve a sta tôra, e restoræve.
65 Uña dixe così, l'âtra da aspærta Ghe dà sotta dro dîo per ingaggiâri; Giusto comme un sunaoù, chi ha scœura aværta Ch'o l'accorda ro son con ri scolari; Mo$^{[sic]}$ ri doî Galantommi, ch'han scoværta Ra lestixe; e accattâ n'œuran lunari, Ghe dan de grosso, ni tentâ se lascian, Perchè son persi, se ste doe j'incascian.
66 E se ghe ven quarche dorô de panza, O d'amô quarche fita ri boghezza; Fan ro soffriddo, s'arman de costanza: (L'ommo chi sà menâra, se destrezza.) E senza fâghe un’atto de creanza, Re ciantan lì co uña manera sgrezza. Van questi in tro Palazio, e lô arraggê Se bollan zù sott'ægua svergognæ.
FIN DRO CANTO XV.